# ДОГОВОР ЗА НЕЗАВИСИМ ФИНАНСОВ ОДИТ

Днес, 18.01.2022 г. в гр. София между:

**„ТИБИЕЛ“ ЕООД** със седалище и адрес на управление - гр. Перник 2300, Площад Свети Иван Рилски № 1, сЕИК 106588084, представлявано от Димитър Йорданов Иванов - Управител, наричано за краткост в договора “ВЪЗЛОЖИТЕЛ” от една страна

и

**„Ековис Одит България“ ООД,** одиторско дружество, вписано в Регистъра на одиторските дружества, поддържан от Института на дипломираните експерт-счетоводители под № 114 със седалище и адрес на управление - гр. София, ул. „Твърдишки проход“ № 23, ет. 3, офис 10 с ЕИК 131039504, представлявано от Георги Тренчев - Управител, избрано с решение на едноличния собственик на капитала на „ТИБИЕЛ“ ЕООД от …………2021 г., да извърши независим финансов одит, наричано за краткост в договора “ИЗПЪЛНИТЕЛ”, от друга страна

се сключи настоящият договор за следното:

**I. ПРЕДМЕТ НА ДОГОВОРА**

Чл. 1. ВЪЗЛОЖИТЕЛЯТ възлага, а ИЗПЪЛНИТЕЛЯТ приема да извърши независим финансов одит на годишния финансов отчет на „ТИБИЕЛ“ ЕООД („Дружеството“) за отчетната 2021 г., в съответствие със Закона за независимия финансов одит (ЗНФО), Закона за счетоводството (ЗС) и Международните одиторски стандарти (МОС) и приложимото законодателство в България.

**ІІ. ПРАВА И ЗАДЪЛЖЕНИЯ НА СТРАНИТЕ**

Чл. 2. ВЪЗЛОЖИТЕЛЯТ за изпълнение на настоящия договор се задължава:

а/ да осигури нормални условия за работа на ИЗПЪЛНИТЕЛЯ на територията на ВЪЗЛОЖИТЕЛЯ за изпълнение на одиторския ангажимент, в това число пълен и навременен достъп по всяко разумно време до работните помещения на ВЪЗЛОЖИТЕЛЯ, директорите/управителите, служителите/персонала и консултантите на ВЪЗЛОЖИТЕЛЯ, имащи отношение към финансовия одит. Освен това ВЪЗЛОЖИТЕЛЯ се задължава да осигури подходящо работно пространство за служителите на ИЗПЪЛНИТЕЛЯ, както и подходяща работна среда и технически средства, включително временно административно съдействие, копирни и компютърни средства и достъп до телефон, факс и модеми за комуникация;

б/ да идентифицира пред ИЗПЪЛНИТЕЛЯ всички свои дейности, независимо от географската територия на тяхното извършване, както и да спазва всички националното законодателство, приложимо за целия му бизнес, приложимо към неговите дейности;

в/ да внедри и поддържа ефективни системи за вътрешен контрол, които осигуряват изготвянето на финансов отчет, който да не съдържа съществени отклонения, независимо дали се дължат на измама или грешка;

г/ да поддържа пълни, подкрепящи верни и точни счетоводни записвания, обезпечаващи изготвянето и представянето на достоверен финансов отчет в съответствие с приложимото българско законодателство. ИЗПЪЛНИТЕЛЯТ е отговорен за правилното счетоводно записване на сделките, за извършването на подходящи счетоводни оценки, за опазването на активите и за осигуряване на цялостното точно и достоверно представяне на финансовия отчет и неговото съответствие с Националните счетоводни стандарти (НСС), приложими в България;

д/ да предостави на ИЗПЪЛНИТЕЛЯ изготвения от него в уговорените за това срокове, окончателен проект на пълния комплект годишен финансов отчет, заедно с годишния доклад за дейността на Дружеството, както и подписано представително писмо от ръководството на ВЪЗЛОЖИТЕЛЯ (съгласно изискванията на МОС) за това, че всички сделки и събития са намерили достоверно и законосъобразно отражение, а в случаите, в които е необходимо - добросъвестно са оповестени в годишния финансов отчет, съгласно изискванията на Националните счетоводни стандарти (НСС), приложими в България;

е/ да предостави на ИЗПЪЛНИТЕЛЯ подписано решение на съответния орган на управление на Дружеството, за одобрението на годишния финансов отчет и годишния доклад за дейността за 2021 г.;

ж/ да окаже пълно и максимално съдействие по всяко време на ИЗПЪЛНИТЕЛЯ по въпроси, имащи отношение към изготвяне на годишния финансов отчет и другата информация, различна от този финансов отчет, както и да предостави своевременно на ИЗПЪЛНИТЕЛЯ всякаква информация в писмен вид от съответните представители (законни представители и/или служители и/или външни консултанти) на ВЪЗЛОЖИТЕЛЯ във връзка с извършване на одита, която ИЗПЪЛНИТЕЛЯ има право да изисква по закон (напр. ЗМИП, ЗНФО и т.н.), а също така и всяка друга, изискана от ИЗПЪЛНИТЕЛЯ информация и разяснения, подписани и удостоверени от съответния отговорен за това представител на ВЪЗЛОЖИТЕЛЯ;

з/ да осигури пълното и максимално съдействие по всяко време на всички служебни лица, а също така съдействието и на всички външни експерти и оценители, при изпълнението на възложения на ИЗПЪЛНИТЕЛЯ с този договор, одиторски ангажимент;

и/ да се придържа към разбирането за изпълнението на одиторския ангажимент, съгласно писмото за поемане на този ангажимент, в това число, но не само да съдейства за провеждане на срещи с ръководството на ВЪЗЛОЖИТЕЛЯ, а също и с всякакви други служебни лица, относно получаването на разбиране, комуникиране и обсъждане на одиторски въпроси, както и всякакви други въпроси, необходими за извършването на финансовия одит и за издаването на одиторски доклад от ИЗПЪЛНИТЕЛЯ;

й/ да получи неограничен достъп до всякаква информация във връзка с дейността на Дружеството, имаща отношение към изготвяне на годишния финансов отчет, в това число при искане от ИЗПЪЛНИТЕЛЯ да представя своевременно необходимите пълни, точни и аритметично верни справки и информация, изготвени добросъвестно от ВЪЗЛОЖИТЕЛЯ и в определения му от ИЗПЪЛНИТЕЛЯ формат и разумен срок за изготвяне на справките и информациите, както и да съдейства на ИЗПЪЛНИТЕЛЯ да се свързва с негови банки, застрахователи, държавни институции, контрагенти (включително свързани лица), адвокати, консултанти и др., за да може да се сравнят и потвърдят данните и оповестяванията във годишния финансов отчет, доклади и всякаква друга информация, която ръководството на ВЪЗЛОЖИТЕЛЯ предоставя заедно с одитирания годишен финансов отчет. ВЪЗЛОЖИТЕЛЯТ гарантира, че няма да откаже да предостави на или че няма да укрива от ИЗПЪЛНИТЕЛЯ каквато и да информация, необходима за изпълнението на настоящия договор, независимо дали конкретната информация е била изрично изискана или не от ИЗПЪЛНИТЕЛЯ. Освен това ВЪЗЛОЖИТЕЛЯТ се задължава незабавно да информира ИЗПЪЛНИТЕЛЯ за факти, които могат да имат отражение върху финансовия отчет и които могат да му станат известни в периода от датата на издаване на одиторския доклад до датата на публикуване на финансовия отчет;

к/ преди започване изпълнението на одит ангажимента по настоящия договор, ВЪЗЛОЖИТЕЛЯТ се задължава да предостави на ИЗПЪЛНИТЕЛЯ информацията, необходима съгласно Закона за мерките срещу изпирането на пари (ЗМИП), за целите на идентификация по смисъла на посочения закон на представителите на ВЪЗЛОЖИТЕЛЯ, упълномощени да подпишат настоящия договор и на неговите действителни собственици, както и своевременно да уведоми ИЗПЪЛНИТЕЛЯ за всяка настъпила по време на срока на този договор промяна в информацията, изискана по посочения закон.

л/ да осигури възможност на ИЗПЪЛНИТЕЛЯ да присъства при извършването на физическата инвентаризация на активите и пасивите на ВЪЗЛОЖИТЕЛЯ, като за целта се задължава да информира ИЗПЪЛНИТЕЛЯ най-малко един месец преди нейното извършване, освен ако не е договорено друго;

м/ да осигури възможност на ИЗПЪЛНИТЕЛЯ по негова преценка да наблюдава процеси, свързани с дейността и управлението на ВЪЗЛОЖИТЕЛЯ;

н/ да заплати на ИЗПЪЛНИТЕЛЯ договореното възнаграждение в чл.6.1. от настоящия договор в договорения срок.

Чл. 3. ИЗПЪЛНИТЕЛЯТ за изпълнение на настоящия договор се задължава:

а/ да извърши одита независимо, почтено, обективно, професионално компетентно и с надлежно внимание, в съответствие с Международния Етичен кодекс на професионалните счетоводители на Съвета за международни стандарти по етика за счетоводители (Кодекса на СМСЕС), заедно с етичните изисквания на Закона за независимия финансов одит (ЗНФО), приложими по отношение на задължителния одит на финансовите отчети в България. В съответствие с МОС, ВЪЗЛОЖИТЕЛЯ упражнява професионална преценка и поддържа професионален скептицизъм в хода на одита;

б/ да изпълни независимия годишен финансов одит в конкретно поетия с писмото за приемане одиторски ангажимент, в съответствие с МОС и приложимото законодателство в Република България;

в/ да информира ръководството на ВЪЗЛОЖИТЕЛЯ за всички обстоятелства, които биха накърнили неговата независимост и обективност при изпълнение на поетия одиторски ангажимент. В тази връзка да предостави на ръководството изявление, че е изпълнил приложимите етични изисквания във връзка с независимостта и че ще комуникира с него всички взаимоотношения и други въпроси, които биха могли разумно да бъдат разглеждани като имащи отношение към независимостта му, а когато е приложимо, и свързаните с това предпазни мерки;

г/ да защити по подходящ начин конфиденциалността и професионалната тайна по отношение на информацията и документите, до които има достъп, както по време на одиторския си ангажимент, така и след приключването му; това изискване не се прилага по отношение на функционирането на системата за публичен надзор над регистрираните одитори, както и регулаторните органи, имащи отношение към дейността на ВЪЗЛОЖИТЕЛЯ;

д/ да информира ръководството на ВЪЗЛОЖИТЕЛЯ, а при необходимост и след допълнителна преценка и съответните регулаторни и други държавни органи, в областта на своите компетенции, за установени и/или възможни съществени нарушения на действащото законодателство, на негови учредителни и други вътрешни актове, доколкото са му станали известни при изпълнение на одиторския ангажимент;

е/ да разяснява на ръководството на ВЪЗЛОЖИТЕЛЯ характера и основанията за модифициране на одиторското мнение в одиторския доклад, както и на параграфите за обръщане на внимание и по други въпроси, с които не е модифицирано одиторското мнение;

ж/ да комуникира с ръководството планирания обхват и време на изпълнение на одита, както и въпросите, които са с най-голяма значимост при одита на финансовия отчет;

з/ да контролира работата на привлечени от него трети лица при извършване на одита;

и/ за резултатите от извършения независим одит на годишния финансов отчет да изготви в писмена форма одиторски доклад, съгласно изискванията на Международните одиторски стандарти и ЗНФО;

й/ да изготви при необходимост и представи в писмена форма писмо до ръководството на ВЪЗЛОЖИТЕЛЯ, което ще съдържа наблюденията и препоръките на ИЗПЪЛНИТЕЛЯ относно счетоводните, стопанските и финансовите операции на ВЪЗЛОЖИТЕЛЯ. Преди издаването на окончателното писмо до ръководството, ИЗПЪЛНИТЕЛЯ ще предостави на ръководството на ВЪЗЛОЖИТЕЛЯ проект на писмото за обсъждане и коментари от страна на ръководството.

Чл. 4. ИЗПЪЛНИТЕЛЯТ има право:

а/ да извърши необходимите според него специфични тестове и процедури по събиране на доказателства, подкрепящи сумите и оповестяванията във годишния финансов отчет на ВЪЗЛОЖИТЕЛЯ;

б/ да включва в проверките трети лица под негово ръководство и отговорност, както и да урежда заплащането на техния труд;

в/ да ползва всички данни и документи (електронни и хартиени), да изисква да бъде снабден с електронни копия от документите, необходими му за одиторския архив и да изисква изготвянето на всякакви други необходими справки и друга информация, свързани с поетия одиторски ангажимент;

г/ в случаи на ограничение в обхвата на одиторската работа, както и при несъгласие относно използваните счетоводни политики (включително уместността на използване от страна на ръководството на счетоводната база на основата на предположението за действащо предприятие) поради неподходящ счетоводен метод или неподходящо оповестяване, при съществени неверни отчитания, отклонения и несъответствия на данните във финансовия отчет на ВЪЗЛОЖИТЕЛЯ да изготви и представи одиторски доклад с квалифицирано мнение, отказ от изразяване на мнение или отрицателно мнение.

Чл. 5. С подписването на настоящия договор:

а/ ИЗПЪЛНИТЕЛЯ декларира, че всички членове на неговия одиторски екип са независими от ВЪЗЛОЖИТЕЛЯ, съгласно изискванията на МОС и на Международния Етичен кодекс на СМСЕС, заедно с етичните изисквания на ЗНФО;

б/ ВЪЗЛОЖИТЕЛЯ носи пълната отговорност за изготвянето и достоверното представяне на годишния финансов отчет в съответствие с Националните счетоводни стандарти (НСС), приложими в България, както и за другата информация, която се състои от годишния доклад за дейността на Дружеството, изготвен от ръководството съгласно глава седма на Закона за счетоводството. Другата информация не включва финансовия отчет и одиторския доклад върху него и следва да се представи на ИЗПЪЛНИТЕЛЯ преди датата на издаване на неговия одиторски доклад.

в/ ВЪЗЛОЖИТЕЛЯ носи пълната отговорност за достоверността и законосъобразността на представените на ИЗПЪЛНИТЕЛЯ документи, справки и изготвени всякакви други материали, във връзка с изпълнението на настоящия договор както и за съответствието на финансовата информация в годишния доклад за дейността с информацията в годишния финансов отчет;

г/ ИЗПЪЛНИТЕЛЯ не носи отговорност за достоверността и законосъобразността на представените от ВЪЗЛОЖИТЕЛЯ първични счетоводни и други документи, справки и други, включително и другата информация по б. б) от настоящия член;

д/ ВЪЗЛОЖИТЕЛЯТ носи отговорност за системата на вътрешен контрол в дружеството, чието предназначение е да предотвратява и разкрива случаи на злоупотреби, измами и грешки, за оценка и наблюдение на рисковете, извършването на подбор и приложение на подходящи счетоводни политики в съответствие с приложимата рамка за отчитане, както и изготвянето на приблизителни счетоводни оценки, които да са разумни при конкретните обстоятелства и адекватни на състоянието, дейността и плановете на дружеството.

е/ устно дадени мнения, доклади или работни варианти на доклади, предоставени в процеса на работа не изразяват окончателни мнения или заключения на ИЗПЪЛНИТЕЛЯ. Такива се съдържат само и единствено в окончателния одиторски доклад, издаден от ИЗПЪЛНИТЕЛЯ към собствениците на ВЪЗЛОЖИТЕЛЯ.

**ІІІ. ВЪЗНАГРАЖДЕНИЕ ПО ДОГОВОРА**

Чл. 6.1. Възнаграждението на ИЗПЪЛНИТЕЛЯ за одиторския ангажимент за годишния финансов отчет на ВЪЗЛОЖИТЕЛЯ се определя в размер на **9 000** BGN (девет хиляди лева) без включен ДДС. Възнаграждението се заплаща по следния начин:

- Първа (авансова) вноска в размер на **6 300** BGN (шест хиляди триста) лева без ДДС – платима в тридневен срок от подписване на настоящия договор;

- Втора вноска в размер на **2 700** BGN (две хиляди и седемстотин) лева без ДДС – платима в тридневен срок от датата на издаване на окончателния одиторски доклад върху годишния финансов отчет на дружеството.

Чл. 6.2. Възнаграждението се заплаща с издаване на фактура за всяка вноска, платима чрез банков превод по посочената в нея банкова сметка на „Ековис Одит България“ ООД.

Чл. 7. Разходите за командировки и всички други разходи, които възникват като необходими и присъщи по време на одита, като извършване на допълнителни експертизи от други специалисти, получаване на банкова и друга информация, посещение на обекти и предприятия са за сметка на ВЪЗЛОЖИТЕЛЯ. Необходимостта от извършването на разходи по предходното изречение се съгласува предварително с ВЪЗЛОЖИТЕЛЯ в писмен вид и освен ако не е договорено друго, се заплащат директно от него.

**ІV. СРОКОВЕ И ПРЕКРАТЯВАНЕ НА ДОГОВОРА**

Чл. 8.1. Окончателният проект на пълния комплект на годишния финансов отчет, заедно с годишния доклад за дейността на Дружеството и всяка друга информация, която органите за управление представят към одитирания отчет, както и подписаното представително писмо на ръководството за този отчет, се представят от ВЪЗЛОЖИТЕЛЯ на ИЗПЪЛНИТЕЛЯ в срок до 01.06.2022 г. за одит и издаване на одиторски доклад.

Чл. 8.2. Срокът за приключване на одита и издаване на окончателния одиторски доклад върху годишния финансов отчет на ВЪЗЛОЖИТЕЛЯ е до 30.06.2022 г.

Чл. 8.3. При забавяне на представянето от страна на ВЪЗЛОЖИТЕЛЯ на окончателния проект на пълния комплект на годишния финансов отчет, годишния доклад за дейността, представителното писмо на ръководството към този отчет, както и на решението на органа за управление на ВЪЗЛОЖИТЕЛЯ за приемане и одобрение на финансовия отчет и доклада за дейността и/или на изисканите от ИЗПЪЛНИТЕЛЯ справки и документи, срокът за представяне на окончателния одиторски доклад се удължава с толкова дни, с колкото е забавянето на всеки един от непредставените документи, отчети, доклади и други, касаещи годишния финансов отчет за 2021 г.

Чл. 9. Настоящият договор влиза сила от датата на подписването му и е в сила до цялостното изпълнение на задълженията на всяка една от страните по него.

При условие, че са изпълнени всички задължения за плащане съгласно този договор, всички права и задължения на страните, произтичащи от настоящия договор, престават да съществуват след прекратяването му, с изключение на клаузите, отнасящи се до отговорността за вреди, конфиденциалност, приложимо право и решаване на спорове, или други клаузи от чието естество следва, че същите трябва да останат в сила или да бъдат действителни и приложими и след като този договор бъде прекратен.

В допълнение към настоящия договор страните по него сключва и писмо за приемане на одиторски ангажимент за годишния финансов отчет на Дружеството на ВЪЗЛОЖИТЕЛЯ.

Чл. 10. Договорът може да бъде прекратен предсрочно:

а/ при наличие на факти и обстоятелства, които нарушават независимостта или обективността на регистрирания одитор и ако приложените мерки не ги намаляват адекватно;

б/ при обективна невъзможност от страна на ИЗПЪЛНИТЕЛЯ да бъде изпълнен поетия ангажимент за независим финансов одит;

Във всеки от описаните по-горе случаи е необходимо седемдневно писмено предизвестие от съответната страна, отправено до другата страна по подходящ начин, когато има основателни причини, съгласно приложимото законодателство и приложимите одиторски стандарти за прекратяването на този договор. Срокът на предизвестието започва да тече от деня, следващ получаването на писменото предизвестие от другата страна. Прекратяването на договора не отменя по никакъв начин задължението на ВЪЗЛОЖИТЕЛЯ да заплати на ИЗПЪЛНИТЕЛЯ възнаграждението за предоставената съгласно този договор одиторска услуга до действителната дата на прекратяване на договора. В случай на прекратяване преди да е изпълнена изцяло одиторската услуга, на ИЗПЪЛНИТЕЛЯ ще му бъде заплатено за времето, вложено да датата на прекратяване. В тези случаи всяка от страните по настоящия договор е длъжна да изпълни законовите изисквания за уведомяване на съответните регулаторни и други органи за предсрочното освобождаване или отказ от изпълнение на поетия одиторски ангажимент.

Различия в мненията относно счетоводното третиране или обхват и характер на одиторските процедури не е основателна причина за отказ от издаване на одиторски доклад или за предсрочно освобождаване от ангажимента/прекратяване на договора;

в/ по силата на съдебно решение в предвидените от закона случаи;

г/ в случаите, когато е допустимо от действащото в Република България законодателство, всяка от страните може да се оттегли от този договор, ако:

* Едната страна е нарушила задълженията си, произтичащи от този договор и/или писмото за приемане на одиторския ангажимент („Неизправна страна“), при условие че Неизправната страна вече е била писмо уведомена за нарушението на задълженията й и същата не е предприела действия за отстраняване на нарушенията в разумен срок (който не може да бъде по-кратък от 15 дни), считано от деня на получаване на писменото уведомление; или
* Другата страна е обявена в несъстоятелност или по отношение на нея е открито производство по несъстоятелност поради неплатежоспособност или свръхзадлъжнялост на тази страна; или
* На другата страна са наложени принудителни административни мерки по силата на специални нормативни актове, свързани с предмета на този договор и които възпрепятстват тази страна да изпълнява своите задължения по този договор; или
* Съответния орган на другата страна е взел решение за прекратяване и ликвидация.

При предсрочно прекратяване ВЪЗЛОЖИТЕЛЯТ се задължава да заплати на ИЗПЪЛНИТЕЛЯ частта от полагащото се възнаграждение според степента на изпълнение към датата на прекратяването, както и всички разходи, извършени от ИЗПЪЛНИТЕЛЯ или дължими от ИЗПЪЛНИТЕЛЯ на трети страни във връзка с изпълнението на настоящия договор до датата на предсрочното прекратяване.

**V. ОТГОВОРНОСТ НА СТРАНИТЕ**

Чл. 11. В съответствие със чл. 32, ал. 4 от Закона за финансовия одит, ИЗПЪЛНИТЕЛЯТ носи обща имуществена отговорност (включително договорна, законова, обективна отговорност, непозволено увреждане, обикновена небрежност) до трикратния размер на договореното одит възнаграждение, но не по-малко от минималните застрахователни суми по задължителната застраховка „Професионална отговорност” за едно застрахователно събитие, определени в чл. 31, ал. 4 от ЗНФО. Отговорността му е за вредите, които е причинил на ВЪЗЛОЖИТЕЛЯ, ако вредите са пряка и непосредствена последица от неговото виновно действие или бездействие при и по повод на изпълнение на одиторската услуга по независим финансов одит, съгласно този договор. Отговорността се осъществява съгласно [Закона за задълженията и договорите](#0%230) и по правилата на общото исково производство. Общият размер на отговорността на ИЗПЪЛНИТЕЛЯ по този договор за претърпени от ВЪЗЛОЖИТЕЛЯ вреди, произтичащи от предоставената одит услуга, освен ако вредите са причинени при умисъл или груба небрежност от страна на ИЗПЪЛНИТЕЛЯ, няма да надвишават размера на уговореното в чл. 6.1. от настоящия договор възнаграждение.

ИЗПЪЛНИТЕЛЯ не носи по никакъв начин и при никакви обстоятелства отговорност за причинени вреди от ВЪЗЛОЖИТЕЛЯ, произтичащи от действия, свързани с допуснати нормативни нарушения от ръководството и/или служителите на ВЪЗЛОЖИТЕЛЯ, небрежност, измама или пропуски, грешно представяне на информация или друго неизпълнение на задължение на ВЪЗЛОЖИТЕЛЯ по този договор, както и за разкриването на измами в дружеството на ВЪЗЛОЖИТЕЛЯ.

Чл. 12. ВЪЗЛОЖИТЕЛЯТ носи пълната отговорност за достоверността, пълнотата, законосъобразността и целесъобразността действията си през одитирания период, включително за изготвения от него годишен финансов отчет и друга финансова и нефинансова информация, както и за всяка друга информация (в това число доклада за дейността на дружеството), която органите му на управление представят към одитирания отчет, както и за подписаното представително писмо на ръководството му, а също и за контролната си система във връзка с процеса на финансово отчитане.

Чл. 13. Страните по настоящия договор не отговорят за неизпълнението му (пълно или частично), причинено в резултат на непреодолима сила.

Ако страната, която е следвало да изпълни свое задължение по настоящия договор е била в забава към момента на възникване на непреодолимата сила, тя не може да се позовава на нея при положение, че към момента на срока за изпълнение, непреодолимата сила не е била възникнала.

**VІ. ДРУГИ УСЛОВИЯ**

Чл. 14. Във връзка с настоящия договор, когато ИЗПЪЛНИТЕЛЯТ узнае или има достъп до информация, отнасяща се до ВЪЗЛОЖИТЕЛЯ, която е определена от него като конфиденциална или по своето естество може еднозначно да бъде определена като конфиденциална, ИЗПЪЛНИТЕЛЯ се задължава да запази поверителността на конфиденциалната информация и да не разкрива такава информация на трети страни без съгласието на ВЪЗЛОЖИТЕЛЯ.

Страните са длъжни добросъвестно да охраняват взаимно интересите си и да не разпространяват информация, станала им известна във връзка с взаимоотношенията им по настоящия договор, спазвайки принципа на конфиденциалност, освен в случаите:

а/ с изричното писмено съгласие на някоя от страните;

б/ когато разкриването се изисква по силата на нормативен акт; във връзка със съдебни или административни процеси; при необходимост от правна защита на законните интереси на някоя от страните по настоящия договор, както и във всички случаи, когато непредоставянето на съответната информация представлява закононарушение, за което незабавно следва да се уведоми другата страна.

Чл. 15. Освен ако националните правни норми предвиждат друго, задължението за конфиденциалност съгласно чл. 13 от настоящия договор, не се отнася до информация, която:

* представлява или по друг начин е станала общодостъпна, но не в резултат на нарушение на задължението за конфиденциалност от страна на ИЗПЪЛНИТЕЛЯ; или
* е предоставена на ИЗПЪЛНИТЕЛЯ от трета страна без в същността си да попада в разбирането за конфиденциална информация;
* е станала известна на ИЗПЪЛНИТЕЛЯ по начин, който няма характера на поверителен, от източник различен от ВЪЗЛОЖИТЕЛЯ, при условие че ИЗПЪЛНИТЕЛЯ има разумни основания да вярва, че разкриването на подобна информация от него не попада в обхвата на неговото задължение по настоящия договор за спазване на конфиденциалност;
* е станала известна на ИЗПЪЛНИТЕЛЯ преди да е получена от ВЪЗЛОЖИТЕЛЯ, без да е поето задължение за конфиденциалност;
* разработена е от ИЗПЪЛНИТЕЛЯ независимо от каквото и да е разкриване на такава информация, предоставена му от ВЪЗЛОЖИТЕЛЯ.

Чл. 16. Промени в настоящия договор са валидни, само ако са в писмена форма и са подписани от оправомощени представители на двете страни.

Чл. 17. Спорните въпроси във връзка с изпълнението на договора се решават от страните добронамерено и съгласно разпоредбите на ЗНФО, Закона за счетоводството, ЗЗД и другата приложима нормативна уредба в страната, а при непостигане на съгласие – от компетентния български съд.

Чл. 18. При противоречие на някоя от клаузите в договора с действащото законодателство се прилагат разпоредбите на действащото законодателство в България.

Чл. 19. При недействителност и/или неприложимост на някоя от клаузите в този договор, които са обявени за такива от компетентен български съд или друг държавен орган, същите не водят до обявяване на недействителност на останалото съдържание на същия. Останалите клаузи в този договор остават действителни и са в сила изцяло, освен ако не следва от съдържанието им или от обстоятелствата, че недействителната и/или неприложимата клауза не може да бъде отделена от останалите клаузи на договора. В този случай, страните ще предприемат необходимите действия за промяна на договора, за да постигнат желания правен ефект без недействителната и/или неприложима клауза.

Чл. 20. Всяко уведомление между страните по този договор следва да бъде в писмена форма, изготвено на български език. Уведомленията следва да се доставят на ръка или да се изпращат с препоръчана поща или по електронна поща на адреса или на електронния адрес на другата страна, посочени в този договор и писмото за приемане на одиторския ангажимент и ще се считат за получени в следните случаи:

a/ в случай на доставка на ръка – когато се доставят;

б/ в случай на препоръчана поща – на датата, посочена в обратната разписка;

в/ в случай на електронна поща – при получаване на потвърждение от страна на получателя, че е получил съобщението.

Настоящият договор се подписва в два еднообразни екземпляра, по един за всяка една от страните. Неразделна част от този договор е писмо за приемане на одиторски ангажимент от 18.01.2022 г., подписано от страните.

**а ВЪЗЛОЖИТЕЛЯ: ……………… за ИЗПЪЛНИТЕЛЯ ...........................**

**(Димитър Иванов) (Георги Тренчев)**