**ДОГОВОР**

ЗА ТЕХНИЧЕСКО ОБСЛУЖВАНЕ, СЕРВИЗНИ И РЕМОНТНИ УСЛУГИ

**CVA 2950 / 2023 г.**

Днес 21.12.2023 г. в гр. София между

**„ТИБИЕЛ“ ЕООД,** със седалище и адрес на управление: гр. София 1000, район Оборище, бул. Княз Александър Дондуков № 29, ет. 1, ЕИК: 106588084, ИН по ДДС: BG106588084, представлявано от Димитър Йорданов Иванов - Управител, наричано по-долу ВЪЗЛОЖИТЕЛ,

и

**„ЕЛТРАК БЪЛГАРИЯ” EООД**, със седалище и адрес на управление: гр. София 1331, бул. Европа № 439, ЕИК 040195177, ИН по ДДС: BG040195177, представлявано от Пламен Иванов Стойчев, в качеството си на Управител, наричано по-долу ИЗПЪЛНИТЕЛ,

се сключи настоящият договор.

1. **ПРЕДМЕТ НА ДОГОВОРА**
   1. ВЪЗЛОЖИТЕЛЯТ възлага, а ИЗПЪЛНИТЕЛЯТ приема да извършва срещу заплащане:
      1. Техническо обслужване на всеки отработени 500 моточаса на машини CATERPILLAR, собственост на ВЪЗЛОЖИТЕЛЯ, изброени в опис Приложение №1, както и техническа диагностика и подмяна на части и възли от оборудването на машините по искане на ВЪЗЛОЖИТЕЛЯ.

Всяка интервенция по настоящата точка се удостоверява с двустранно подписан протокол .

По искане на ВЪЗЛОЖИТЕЛЯ и съгласие на ИЗПЪЛНИТЕЛЯ и други машини, могат да се добавят в Приложение №1, при цените и условията, уредени с настоящия договор, чрез анекс.

* + 1. Ремонти, включително основни ремонти, на отделни възли, агрегати и компоненти от оборудването на машините и двигателите, по съгласуван между страните график срещу заплащане по калкулация /обемът на ремонтните дейности се определя съгласно протокол от съвместна дефектация, цените на резервните части и вложения труд са по действащите към датата на протокола от съвместната дефектация цени и условия по т.3/.
  1. Страните си съдействат за създаване и своевременно попълване на досие за всяка машина предмет на договора с протоколи за извършено техническо обслужване и ремонт, заключение на сервизния специалист и протоколи към работещите с машината. Досието се съставя в два еднообразни екземпляра и се попълва от упълномощени от ВЪЗЛОЖИТЕЛЯ и ИЗПЪЛНИТЕЛЯ лица. Единият екземпляр се съхранява при ВЪЗЛОЖИТЕЛЯ, а другият при ИЗПЪЛНИТЕЛЯ.
  2. Всички документи, изготвяни във връзка с действието на настоящия договор /протоколи, схеми, спецификации и др./ се съставят задължително в два екземпляра, по един екземпляр за ВЪЗЛОЖИТЕЛЯ и ИЗПЪЛНИТЕЛЯ. Валидни са само документите подписани от упълномощени представители на двете страни.
  3. Техническите обслужвания извършвани на 500 м.ч. важат само при редовно изпълнение на S.O.S. програмата, в противен случай трябва да бъдат извършвани на всеки 250 м.ч.

1. **ЗАДЪЛЖЕНИЯ НА СТРАНИТЕ**
   1. ИЗПЪЛНИТЕЛЯТ се задължава:
      1. Да изпълнява задълженията си по т.1, като при необходимост уведомява ВЪЗЛОЖИТЕЛЯ по телефон, факс или E-mail. След извършването на съответната дейност се подписват протоколи.
      2. Да осигури срещу почасова ставка, предвидена в договора, ремонтен персонал за замяна на всички части и консумативи необходими за провеждане на сервизните работи, както и монтаж и демонтаж на части, възли и отделни агрегати от машината при извършване на ремонт.
      3. Да вписва в специално досие на оборудването, съгласно т.1.3, резултатите от извършените дейности и препоръките си към ВЪЗЛОЖИТЕЛЯ за необходими бъдещи доставки на резервни части, както и препоръчителни дейности гарантиращи експлоатационната надеждност на машините.
      4. При извършване на дейности предмет на настоящия договор /профилактични прегледи, техническа диагностика, рециклиране, ремонт и др./ да съставя протокол и схема калкулация за вложените резервни части, консумативи и труд, които се подписват от ИЗПЪЛНИТЕЛЯ и ВЪЗЛОЖИТЕЛЯ. Протоколът да съдържа подробно описание на моментното техническо състояние на машината, извършената работа, причини за повикването и препоръки за бъдеща експлоатация. Бланките и формулярите са предоставени на електронен адрес: <https://www.eltrakbulgaria.com/uploads/Blanks.pdf>
      5. При спешно повикване да изпраща свои механици на мястото на повредата, след даване на заявка от ВЪЗЛОЖИТЕЛЯ по факс или по телефон от упълномощените за това лица по Приложение №2.
      6. Да извършва технически обслужвания съгласно седмичния график изготвен от ВЪЗЛОЖИТЕЛЯ.
      7. Да взима S.O.S. проби от маслото на двигателя и хидравличната система на всеки отработени 500 м.ч. Анализ на флуидите на машините „S·O·S oil sample” - информация на адрес: <https://www.eltrakbulgaria.com/uploads/SOSAnalysis.pdf>
      8. ИЗПЪЛНИТЕЛЯТ предоставя на ВЪЗЛОЖИТЕЛЯ пакет, който включва:
         1. Достъп до [VL.Cat.Com](https://www.eltrakbulgaria.com/bg/page/1186/My_Cat_Com) - уебплатформа, чрез която може да се насрочва планова поддръжка, да се проверяват частите или сервизната история на машината, да се управляват поръчките на сервиз и резервни части, да се преглеждат резултатите от анализа на течностите, да се проверява покритието на гаранцията или на програмата за разширена гаранция, да се разширява договора за поддръжка, да се управлява оборудването под наем, да се реагира на известявания, свързани с безопасността, да се преглеждат ръководствата за експлоатация и поддръжка;
         2. CAT CANECT, което позволява да се наблюдават данните за машините за по-доброто управление на машинния парк. Включва се достъп до:  
            • Моточасове  
            • Местонахождение  
            • Събития и ниво на сериозност на съответното събитие  
            • Преглед на часовете на престой/работа на ниво машинен парк  
            • Преглед на разхода на гориво при престой/работа на ниво машинен парк
   2. ВЪЗЛОЖИТЕЛЯТ се задължава:
      1. Да приема услугите, съответстващи на условията на настоящия договор и да заплаща стойността им в срок и ред, предвидени от условията на плащане.
      2. Да подпомага ИЗПЪЛНИТЕЛЯ при изпълнението на настоящия договор, като:

- предоставя информация за причината за повредата.

- осигурява необходимите подемни и помощни машини и персонал при техническа възможност, което се договаря допълнително.

* + 1. Да извършва всички необходими ежедневни проверки и огледи на машината.
    2. Да информира ИЗПЪЛНИТЕЛЯ минимум 50 моточаса предварително преди техническо обслужване.

1. **ЦЕНИ, УСЛОВИЯ И НАЧИН НА ПЛАЩАНЕ**
   1. ВЪЗЛОЖИТЕЛЯТ заплаща на ИЗПЪЛНИТЕЛЯ възнаграждение за вложения труд и разходи за път до обекта на изпълнение, както следва:
      1. **В работно време**.
         1. Техническо обслужване – **70.00** /седемдесет/ лева за един сервизен човекочас.
         2. Техническа диагностика и ремонтни дейности **– 80.00** /осемдесет/ лева за един сервизен човекочас.
         3. Когато при извършване на диагностика се налага използването на специализирана диагностична апаратура /ЕТ/ **-** еднократна такса в размер на **150.00** /сто и петдесет/ лева.
         4. Разходи за път, включващи непродуктивното време на механика и разходите за транспорт – **1.50** /един и петдесет/ лева на километър.
      2. **В извънработно време, почивни дни и празници**.
         1. Техническо обслужване – **120.00** /сто и двадесет/ лева за един сервизен човекочас.
         2. Техническа диагностика и ремонтни дейности **– 130.00** /сто и тридесет/ лева за един сервизен човекочас.
         3. Когато при извършване на диагностика се налага използването на специализирана диагностична апаратура /ЕТ/ **-** еднократна такса в размер на **150.00** /сто и петдесет/ лева.
         4. Разходи за път, включващи непродуктивното време на механика и разходите за транспорт – **2.00** /два/ лева на километър.
   2. Вложените възли, резервни части и консумативи се заплащат от ВЪЗЛОЖИТЕЛЯ по ценова листа на ИЗПЪЛНИТЕЛЯ.
   3. ВЪЗЛОЖИТЕЛЯТ заплаща разходите за S.O.S. проба на стойности:
      1. за масло – **50.00** /петдесет/ лева на проба
      2. за охладителна течност – **50.00** /петдесет/ лева на проба
      3. за гориво – **150.00** /сто и петдесет/ лева на проба
   4. В посочените цени не е включен ДДС.
   5. Цените по т.3.1 и т.3.3 са валидни към датата на подписване на настоящия договор. ИЗПЪЛНИТЕЛЯТ си запазва правото на промени в цените, като при промяната по т.3.1. и т.3.3 страните подписват анекс към настоящия договор.
   6. В случай, че повишението на цените е в размер, с който ВЪЗЛОЖИТЕЛЯТ не е съгласен, той може да откаже подписването на анекс. Ако ИЗПЪЛНИТЕЛЯТ не може да продължава да предоставя услугата в пълен обем по вече утвърдените цени в този Договор, а ВЪЗЛОЖИТЕЛЯТ отказва да подпише анекс за актуализирането им, настоящия Договор се счита за прекратен от момента на волеизявленията им, удостоверени в писмена форма и отправени надлежно до посочените в този Договор адреси за кореспонденция.
   7. С подписването на настоящия договор ВЪЗЛОЖИТЕЛЯТ получава правото на отложено плащане в рамките на **15 дни** и кредитен лимит в размер на **2000 /две хиляди/ лева без ДДС**. Срокът започва да тече от датата на издаване на фактурата. Това право е валидно за издадени фактури през сервиз и през магазин за резервни части (физически и онлайн).
   8. ВЪЗЛОЖИТЕЛЯТ заплаща стойността на издадените от ИЗПЪЛНИТЕЛЯ фактури по банкова сметка, посочена във фактурата. ВЪЗЛОЖИТЕЛЯТ получава от ИЗПЪЛНИТЕЛЯ оригинала на фактурата по куриер или на ръка. При заявено желание от страна на ВЪЗЛОЖИТЕЛЯ, същият получава сканирана фактура в деня на нейното издаване на предварително посочен e- mail адрес.
   9. В случай, че ВЪЗЛОЖИТЕЛЯТ забави плащанe/ия 15 дни след срока по т.3.7., то ВЪЗЛОЖИТЕЛЯТ губи правото си на отложено плащане и кредитен лимит за съответната календарна година.
2. **ОТГОВОРНОСТ НА СТРАНИТЕ**
   1. ИЗПЪЛНИТЕЛЯТ гарантира, че при провеждане на сервизни работи и извършване на ремонти ще използва части, детайли, материали и разходни материали, сертифицирани и разрешени за поставяне от Производителя; ще извършва сервизни и ремонтни работи в строго съответствие с инструкциите на завода-производител по техническо обслужване и ремонт.
   2. ИЗПЪЛНИТЕЛЯТ носи отговорност за правилното извършване на ремонта, или техническото обслужване на машините по Приложение №1, като ВЪЗЛОЖИТЕЛЯТ има право да рекламира извършената услуга в 7 /седем/ дневен срок.
   3. След извършване на техническа диагностика, ремонт или техническо обслужване, за всеки отделен случай двете страни подписват протокол за извършена услуга.
   4. Гаранционният срок по отношение на вложения от ИЗПЪЛНИТЕЛЯ труд е както следва:
      1. За извършено техническо обслужване е до следващото еквивалентно такова, но не повече от 6 /шест/месеца.
      2. За извършен ремонт – 6 /шест/ месеца от датата на подписване на протокола за въвеждане в експлоатация.
   5. По отношение на гаранциите на вложените резервни части, възли и агрегати гаранционния срок е 6 /шест/ месеца от датата на подписване на протокола за въвеждане в действие.
   6. Във връзка с гаранцията на ИЗПЪЛНИТЕЛЯ по този договор за извършените услуги и влаганите материали, ИЗПЪЛНИТЕЛЯТ поема задължение и декларира, че няма да използва резервни части и консумативи, които не са доставени от ИЗПЪЛНИТЕЛЯ.
   7. Срокът за извършване на ремонт по гаранция се определя за всеки отделен случай в двустранно подписан рекламационен протокол. Всички разходи по такъв ремонт са за сметка на ИЗПЪЛНИТЕЛЯ.
3. **ФОРСМАЖОР**
   1. Страните по договора се освобождават от частично или пълно неизпълнение на задълженията си по договора в случаите на форсмажор, в т. ч. природни бедствия, война, ембарго, частични или общи стачки и др.
   2. В случаите на форсмажор, страната позоваваща се на него за неизпълнение на договорните си задължения, е длъжна незабавно да уведоми другата страна за започването му, респективно за приключването му. В срок до 10 /десет/ дни след уведомяването, тя е длъжна да представи официален документ, издаден от компетентните органи на съответната страна. В такъв случай срокът на действие на договора се удължава с времето на действие на форсмажора.
4. **НЕУСТОЙКИ ЗА НЕИЗПЪЛНЕНИЕ НА ЗАДЪЛЖЕНИЯТА НА СТРАНИТЕ**

За недобросъвестно или некачествено изпълнение на задълженията по настоящия договор, виновната страна заплаща неустойки.

* 1. За просрочване в плащанията ВЪЗЛОЖИТЕЛЯТ дължи неустойка в размер на:
     1. за първите 5 /пет/ дни – 0,2% от стойността на дължимото плащане за всеки ден забава.
     2. за следващите просрочени дни – 0,5% от стойността на дължимото плащане за всеки ден забава.
  2. При неспазване на крайния срок за изпълнение на поръчките, предмет на този договор, конкретизирани в съответната спецификация /протокол/ и при неизпълнение на задълженията му по време на гаранционния период, ИЗПЪЛНИТЕЛЯТ дължи неустойка в размер на 0,2% дневно върху общия размер на цената на съответната поръчка/услуга.

Общият размер на неустойките по раздел 6 не трябва да превишава 5% от общата стойност на поръчката/услугата и от стойността на дължимото плащане при забава.

Отговорността на ИЗПЪЛНИТЕЛЯ се ограничава върху компонентите, предмет на настоящия договор.

1. **ПРЕКРАТЯВАНЕ НА ДОГОВОРА**
   1. По взаимно съгласие между страните.
   2. С изтичане срока на договора.
   3. При настъпване на обективна невъзможност за изпълнение на работата. Страната констатирала тази невъзможност се задължава с 10 /десет/ дневно предизвестие да уведоми другата за прекратяването на договора.
   4. С едностранно изявление на изправната страна за развалянето му отправено до неизправната страна. При прекратяване на договора изправната страна е длъжна да отправи едномесечно писмено предизвестие до другата страна.
   5. При възникване на обстоятелствата по т.3.6.
2. **ЕДНОСТРАННО РАЗВАЛЯНЕ** 
   1. Едностранното разваляне на договора по т.7.4 се допуска при пълно или частично неизпълнение и при забава продължила повече от 30 дни съгласно условията на член 87-88 от ЗЗД.
3. **ДОПЪЛНИТЕЛНИ РАЗПОРЕДБИ**
   1. Относно тълкуването и изпълнението по настоящия договор се прилага действащото законодателство на Република България.
   2. Срок на договора. Договорът за сервизно обслужване се сключва за срок **от 2 /две/ години** от датата на подписването му и се продължава автоматично за срок от още една година, в случай че един месец преди изтичането на договора никоя от страните не възрази писмено срещу неговото продължаване и така всяка следваща година, неограничен брой пъти.
   3. Всички спорове, произтичащи от или във връзка с изпълнението на този договор, ще бъдат решавани по приятелски начин. В случай че, не се постигне съгласие между страните за начина на решаването им, споровете ще бъдат представени за разрешаване пред компетентните съдилища в гр. София, определени съобразно правилата на родовата подсъдност.
   4. Отнасянето на спора до компетентния съд няма да освободи страните от техните задължения за изпълнение на условията на настоящия договор.
   5. При подписване на настоящия договор страните подписват:
      1. Приложение №1, в което се отразява типа, фабричния номер, на машините CATERPILLAR предмет на настоящия договор. Приложение №1 е неразделна част от настоящия договор.
      2. Приложение №2, в което са описани имената на длъжностните лица от страна на ВЪЗЛОЖИТЕЛЯ и ИЗПЪЛНИТЕЛЯ, както и начините за връзка. Приложение №2 е неразделна част от настоящия договор. С подписването на настоящия договор, страните изрично се съгласяват, че макар и двустранните документи – приемо-предавателни протоколи и др., едностранните изявления – заявки, поръчки и др. актове и действия, включително но не само предвидените по смисъла на т.1 и т.2 от този договор, да са подписани, респ. изходящи от лица извън кръга на упълномощените лица по Приложение №2 към договора, то същите се считат за редовно подписани, извършени и заявени, ако са подписани, извършени и заявени от лица – работници и служители, съответно на ВЪЗЛОЖИТЕЛЯ и/или на ИЗПЪЛНИТЕЛЯ по времето на извършването им и същите не са се противопоставили изрично и писмено на извършването им, веднага след узнаването и/или от последващото поведение на ВЪЗЛОЖИТЕЛЯ и/или на ИЗПЪЛНИТЕЛЯ е видно, че са приели съответното действие на неоторизирания им работник или служител.
      3. Приложение №3, общи условия. Приложение №3 е неразделна част от настоящия договор.
4. **КОНТРОЛ**

За контакти по всички въпроси касаещи изпълнението на договора, страните посочват лицата изброени в Приложение №2, неразделна част от настоящия договор.

При констатиране на потенциални опасности за интересите на двете страни или нарушение на договорните задължения, от страна на персонала на която и да е от двете страни в следствие на небрежно и/или недобросъвестно изпълнение на вменени отговорности, изправната страна незабавно да уведоми писмено съответното лице за контакти /Приложение №2/ с копия до лицата подписали договора от двете страни, с цел срочното отстраняване на проблема. При умишлено неизпращане на сигнал по смисъла на предходния текст, страната неподала информацията носи отговорност за евентуалните вредни последици.

Кореспонденцията между ВЪЗЛОЖИТЕЛЯ и ИЗПЪЛНИТЕЛЯ ще бъде изпращана на следните адреси:

За ВЪЗЛОЖИТЕЛЯ: **„ТИБИЕЛ“ ЕООД,** гр. София 1000, район Оборище, бул. Княз Александър Дондуков № 29, ет. 1, тел.: ................., факс: ................., e-mail: ........................., за Управителя.

За ИЗПЪЛНИТЕЛЯ: **„ЕЛТРАК БЪЛГАРИЯ” EООД**, гр. София 1331, бул. Европа № 439,тел. 02-8183001, 02-8183002, факс. 02-8183061, за Управителя.

Настоящият договор се състави и подписа в два еднообразни екземпляра на български език, по един екземпляр за всяка от страните.

|  |  |
| --- | --- |
| ЗА ВЪЗЛОЖИТЕЛЯ: | ЗА ИЗПЪЛНИТЕЛЯ: |
| Димитър Иванов | Пламен Стойчев |
| Управител | Управител |