**ДО**

**РЪКОВОДСТВОТО НА**

**„ТИБИЕЛ“ ЕООД**

**Относно: Съответствие с мерките за противодействие на изпирането на пари**

Уважаеми Господа,

Във връзка с одита на финансовите отчети за 2022 г. на **„ТИБИЕЛ“ ЕООД**, Ви уведомяваме, че ЗМИП и Правилника за неговото прилагане ни задължават да прилагаме определени процедури във връзка с противодействието на изпирането на пари и финансирането на тероризма. При определени обстоятелства, ние може да бъдем задължени да докладваме дадена информация на Държавната агенция за национална сигурност (ДАНС), която е контролиращият орган. Тези задължения са ни наложени от закона и имат предимство пред договорния ангажимент към Вас за спазване на конфиденциалност.

Основните задължения, които трябва да изпълним, са:

1. Да идентифицираме клиента, за когото работим, посредством събиране на документация при условията и реда на ЗМИП и правилника за прилагането му, както за компанията-възложител, така и за самоличността на нейните представители. Тези изисквания може да са обременителни, но ако не се съобразим с тях, ние нямаме право да Ви предоставяме поисканите услуги. Наше задължение е също така да идентифицираме и документираме самоличността на всяко физическо лице, което притежава пряко или непряко над 25% дялово или акционерно участие, както и лице, което пряко или непряко упражнява контрол по смисъла на §2, ал. 3 от ЗМИП върху юридическото лице наш клиент. Следва да имате предвид, че съгласно чл. 83, ал. 2 от ЗМИП, обработването на лични данни за целите на превенцията на изпирането на пари и финансирането на тероризма се смята за въпрос от обществен интерес, съгласно Регламент (ЕС) 2016/679 и не може да бъде ограничено от изискванията на чл. 12 - 22 и чл. 34 от същия регламент;
2. Да докладваме на контролиращия орган всякакви подозрителни обстоятелства, базирани на получена информация, включително и такива, които сме идентифицирали по време на нашата работа, които биха свидетелствали за разпореждане със средства, придобити от престъпна дейност (включително и укриване на данъци), както в България, така и в чужбина. В случай че идентифицираме подобни обстоятелства, нямаме право да Ви информираме, че сме ги докладвали на контролиращия орган, или че имаме намерение да го направим;
3. Да докладваме на контролиращия орган за сделки в брой над 30 хил. лева или тяхната равностойност в чужда валута, които сме идентифицирали по време на нашата работа, извършени от или към нашия клиент във връзка с разпоредбата на чл. 76, ал. 1 от ЗМИП или при нарушение на нормативните актове;
4. Да изискаме информация за източника на средствата, използвани за заплащане на нашето договорено възнаграждение.

С цел да изпълним нашите законови задължения, бихме желали да Ви помолим да ни предоставите следните документи:

1. Оригинал на Декларация по чл. 42, ал. 2, т. 2 от ЗМИП, съгласно Приложение № 1 към чл.26, ал. 1 от ППЗМИП;
2. Оригинал на Декларация по чл. 59 от ЗМИП и всички изискуеми документи към нея, съгласно нормативните разпоредби в тази връзка, съгласно Приложение № 2 към чл. 37, ал. 1 от ППЗМИП;
3. Оригинал на Декларация от официалния представител на юридическото лице или от пълномощника, удостоверяваща кое е физическото лице – действителен собственик на юридическото лице, приложена към настоящото писмо – Декларация по чл. 63 от ЗМИП и всички изискуеми документи към нея, съгласно нормативните разпоредби в тази връзка, съгласно Приложение № 3 към чл. 38 от ППЗМИП. *В случай, че такава е подадена в Търговския регистър и след датата на нейната нотариална заверка не са настъпили промени – писмена декларация в свободен текст от представляващия дружеството или от неговия действителен собственик за актуалността на подадената декларация по чл. 63 от ЗМИП и към датата на Вашия отговор по настоящето писмо*;
4. Оригинал на Декларация за произход на средствата, приложена към настоящото писмо;
5. Копие от личен идентификационен документ на всеки от действителните собственици на юридическото лице;
6. Копие от личен идентификационен документ на лицето, което подписва договора за одит;
7. Копие от пълномощно на лицето, което подписва договора (ако лицето, което подписва е различно от лицето официално представляващо дружеството);
8. Копие от личен идентификационен документ на официалния представител, който упълномощава лицето, което подписва (ако лицето, което подписва е различно от лицето, официално представляващо дружеството).

С уважение,

Георги Тренчев – Управител на

**ЕКОВИС ОДИТ БЪЛГАРИЯ ООД**